User:A. L. I. Ijabathullah

ஆங்கில சொற்கள் பிழையாக உச்சரிக்கப்படக் காரணங்கள்
ஆங்கில மொழி இன்று அதிகமானவர்களால் பெரும் எதிர்பார்ப்புடனும், ஆவலுடனும் கற்கப்படுகின்றது. ஆயினும், இலங்கை நாட்டின் வட-கிழக்கில் வாழும் பெரும்பாலானவர்களின் ஆங்கில உச்சரிப்புக்கள் மிகவும் கவலைப்படக் கூடியளவு பிழையான முறையில் உச்சரிக்கப்படுவதைக் காணக் கூடியதாகவுள்ளது. சிலவேளைகளில் இது அநேகமான படித்தவர்களுக்கும் படிப்பிப்பவர்களுக்கும் சங்கடத்தினை ஏற்படுத்திவிடக் கூடியதாகவும் உள்ளது.

இதற்கான காரணம் என்ன? இதனை ஆராயவிழையும் போது பல உண்மைகளை அறிந்து கொள்ளக் கூடியதாக இருக்கின்றது.

தமிழ் மொழியினைப் பொறுத்தளவில், அது மிகவும் வலுவான விதிகளையும், இலகுவில் நெகிழ்ந்து கொடுக்காத தன்மையையும் கொண்டதொரு தொன்மையான மொழியாகும். பெரும்பாலான மூதறிஞர்களினதும், மொழி வல்லுனர்களினதும் அங்கீகாரம் கிடைக்கப்படாவிடத்து இலகுவில் வளைந்து கொடுக்கா தன்மையுடைய செம் மொழியாக அரசோச்சுகின்றது.

எனவே, பிற மொழிச் சொற்கள் தமிழில் உபயோகிக்கப்படும் போது, அது தனது விதிக்கு ஏற்றவாறு அமையாவிடில் அதனை தனக்கேற்ற விதமாக ஆக்கிக் கொள்ளவே முயல்கின்றது. இதன் காரணமாகவே, பல ஆங்கிலச் சொற்கள் தமிழ் உச்சரிப்பிற்கேற்ப இம் மாகாண மக்களால் உச்சரிக்கப்படுகின்றன.

வட-கிழக்கைத் தவிர்ந்த ஏனைய மாகாணங்களிலுள்ள தமிழ் பேசும் மக்களை இவ் விதிகளும் கடும்போக்கும் அவ்வளவாகக் கட்டுப்படுத்துவதில்லை. அங்கு வாழும் மக்கள் சகோதர மொழியான சிங்கள மொழியின் ஆளுகைக்கும் உட்பட்டுள்ளதால், அவர்களிடம் மொழியில் நெகிழ்வுப் போக்கு காணப்படுகின்றது. எனவேதான், அவர்களின் ஆங்கில உச்சரிப்புக்கள் ஆங்கில உச்சரிப்புக்களுக்கேற்ப இசைந்து காணப்படுகின்றன.

தமிழ் மொழியைப் பொறுத்தளவில் ஒரு சொல் இன்ன எழுத்தில்தான் தொடங்குதல் வேண்டும் என்றொரு விதியுண்டு. இன்னின்ன எழுத்துக்களில் தொடங்குதல் கூடாது என்றும் விதிகள் உண்டு. வேற்று மொழிச் சொற்கள், எழுத்துக்கள் தமிழில் உபயோகிக்கப்படல் வேண்டுமெனில், அவற்றிற்கும் சில விதிகளும், கட்டுப்பாடுகளும் உண்டு.

இதற்கிணங்க, தமிழ் மொழியில் எந்தவொரு சொல்லும் மெய்யெழுத்துக்களில் ஆரம்பிப்பதில்லை. வட மொழி எழுத்துக்களான "ஸ, ஷ, ஹ" என்பவற்றிலும் ஆரம்பிப்பதில்லை. அவை தமிழ் உயிர் எழுத்துக்கள் (அ....ஒள) அல்லது உயிர்மெய்யெழுத்துக்கள் (க......கெள) ஆரம்பிக்கின்றன.

ஆனால், ஆங்கில எழுத்துக்களோ எனில், b,c,d,f,g,k,p,s,t போன்ற மெய்யெழுத்துக்களிலும் ஆரம்பிக்கின்றன. உதாரணத்திற்கு, black, clip, driver, flight, glue, kraft, please, sweet, train என மெய்யெழுத்துக்களில் ஆரம்பிக்கும் சொற்கள் ஆங்கில மொழியில் ஏராளமாக உள்ளன.

இவற்றை உச்சரிக்கும் போது, இவற்றின் உச்சரிப்புக்கள் தமிழில், 'ப்ளக்','க்ராஃப்ட்','ப்ளீஸ்', 'ஸ்வீட்','ட்ரேன்' என உச்சரிக்கப்படல் வேண்டும். ஆனால், இவற்றின் முதல் எழுத்துக்கள் யாவுமே மெய்யெழுத்துக்களாக இருப்பதாலும், தமிழில் மெய்யெழுத்துக்களில் எந்தவொரு சொல்லும் ஆரம்பிப்பதில்லை என்பதாலும், தனித் தமிழை மட்டுமே பேசிப் பழகக் கூடிய வட-கிழக்கைச் சேர்ந்தவர்கள் தமிழ் மொழியின் விதிக்கு மிகவும் ஆட்பட்டவர்களாதலால், இவ்வாறான ஆங்கிலச் சொற்களை உச்சரிக்கும்போது அவை பிழையான ஓசைகளைக் கொடுக்கக் கூடியதாக உள்ளன.

(இவ்வாய்வுக் கட்டுரை தொடர்ந்து "டைப்" பண்ணப்பட்டுக் கொண்டிருக்கின்றது)